Foto: Inquam Photos

Investigația Rise Project despre afacerile cu fonduri europene ale liderului USR, Dan Barna, a avut ecouri politice și a dus la scăderea încrederii de care acesta se bucura în rândul electoratului, a declarat sociologul Vasile Dâncu, fondatorul institutului de sondare IRES, în emisiunea „În fața ta” de la Digi24.



Dâncu a spus că nu le-a împărtășit entuziasmul celor de la USR-PLUS, în ceea ce privește sansele lui Barna pentru turul 2. „A fost o investigație de presă Rise Project, care până la urmă a avut niște ecouri fantastiice în zona politică. Am văzut că Dan Barna, dintr-un candidat viabil cu 17-18% și cu posibilități să crească, așa cum s-a întâmplat și la europarlamentare, în ziua votului, pentru că a avut și un procent mare de oameni care s-au hotărât și acum în ziua votului pentru Dan Barna, a căzut la încredere în jur de 9-10 procente. În urma anchetei și a ecoului pe care l-a avut”, crede acesta.

Potrivit lui Dâncu, efectul demobilizator a fost cu atât mai mare, cu cât USR este un partid recent înființat, bazat pe atitudine. „Este un partid care se bazează pe opinie, se bazează pe atitudine, se bazează pe emoția mobilizării. Dacă ar fi fost un partid de cadre, cu structură puternică în teritoriu... O asemenea știre nu penetrează atât de mult. Nu demobilizează atât de tare electoratul. Aici e vorba de un partid care își avea sediul în rețelele sociale și în mass media”, crede fondatorul IRES,

„Mesajul pe care Dan Barna și partidul cu care a crescut, cu care s-a impus în spațiul politic, a fost unul destul de tranșant, a fost unul destul de puternic și cumva un mesaj de intoleranță față de corupție. Sloganul Fără penali în funcții publice i-a mobilizat pe cei din partidul lui și pe cei din partidul lui Dacian Cioloș. În momentul în care a apărut însă o pată pe rochia Albei ca Zăpada, cum spunea un analist mai demult, s-a văzut foarte mult. Și asta a demobilizat electoratul. Alianța USR-PLUS avea în august și în iulie undeva în jur de 22-24 de procente. După acel eveniment Alianța a căzut la 10%. Cu o zi înainte de alegeri, partiul avea 10% si candidatul avea 15% în sondajul pe care l-am facut noi cu o zi”, a mai spus Vasile Dâncu.





Foto: Sondaj IRES, 13-14 noiembrie

Acesta este de părere că scorul USR-PLUS de la europarlamentare a fost unul amplificat de emoția referendumului și a luptei anti-corupție, iar lui Dan Barna nu i se poate reproșa că a tras partidul în jos. „Scorul USR este 15% în acest moment. Și scorul USR a crescut de săptămâna trecută și datorită prestației lui Dan Barna, de la 10% la 15%.

Foto: Sondaj IRES, 13-14 noiembrie

Să nu uităm, Barna a început această campanie de vreun an, în care a fost consecvent cu ceea ce a spus. Acum a reușit să facă o prestație politică pe care o apreciază și adversarii politici. Lui Dan Barna i se poate reproșa orice, dar nu i se poate reproșa că a tras partidul în jos”, a afirmat vasile Dâncu.

Emisiunea „În fața ta” e difuzată de Digi24 sâmbăta și duminica de la ora 14:00.

